Dunavecse Város Önkormányzata Pénzügyi, Ügyrendi, Humán és Városgazdálkodási Bizottsága

187-6/2025.

JEGYZŐKÖNYV

Készült a bizottság 2025. június 24-én /14,00-14,49 / megtartott üléséről



Az ülés helye: Városháza ülésterme

Jelen vannak:
Molnár Gyula képviselő, a bizottság elnöke, Sándor Zsombor képviselő, a bizottság elnökhelyettese, Aranyi János Gábor képviselő, a bizottság elnökhelyettese, Dallos Erika képviselő, a bizottság tagja, Dér Gabriella képviselő, a bizottság tagja és Tóth József a bizottság nem képviselő tagja (6 fő)

Később érkezett:
Dér Gabriella képviselő, a bizottság tagja 14,16-kor (1 fő) 

Tanácskozási joggal jelen vannak:
Vörös Sándor polgármester, Kochné Vadászi Borbála alpolgármester, Nagy Erzsébet jegyző, Ginál Róbert gazdálkodási csoportvezető, dr. Tarnai Kitti hatósági csoportvezető, Erdős Erika óvodavezető helyettes, (Százszorszép Óvoda), dr. Pándi Ottó intézményvezető (dr. Kolozs Gergely Kistérségi Egészségügyi Centrum), Horváth-Gallai Eszter igazgató (Vikár Béla Művelődési Ház), Liptai-Kölesdi Ágnes bölcsődevezető (dr. Kolozs Gergely „Tipegő” Bölcsőde), Aranyi Ágota intézményvezető (Vikár Béla Könyvtár)

Meghívottak: 
Pavelkó Nikoletta mb. igazgató (Duna Menti EGYMI)

Jegyzőkönyvvezető: Marticsné Molnár Szilvia


Molnár Gyula képviselő, a bizottság elnöke
Köszöntöm a megjelenteket, megállapítom, hogy a bizottsági ülés határozatképes. A mai ülés jegyzőkönyvét Aranyi János Gábor fogja aláírni. Javasolta, hogy a 2025. június 24-i testületi ülés elé kerülő alábbi napirendi pontokat tárgyalja meg és véleményezze a bizottság.

Elnök úr megkérdezi a bizottság tagjaitól, hogy ki ért egyet a napirendi pontokkal és a kiegészítéssel?

A bizottság tagjai 5 igen szavazattal, ellenszavazat nélkül az alábbi határozatot hozták:

105/2025. (VI. 24.) P. Ü. H. V. Biz. normatív határozata
Napirend elfogadása
(2025. június 24.)
										H a t á r o z a t


I.    2.)  Beszámoló a 2024-2025. tanév eredményéről
II.    3.)  Tájékoztató a bölcsőde nevelési-gondozási évéről
       III.           4.)   Dr. Kolozs Gergely „Tipegő” Bölcsőde Szakmai Programjának
                                felülvizsgálata 
         IV.           5.)  Polgármester illetményének és költségtérítésének megállapítása
          V.           6.)  Közlekedési létesítmény ingyenes állami tulajdonba
        adása
        VI.           7.)  Vikár Béla Női Kar támogatási céljainak módosítási kérelme
       VII.           8.)  Szakorvosi óraszám átcsoportosítása


A napirendi pontok elfogadása után megkezdődött azok egyenkénti tárgyalása.


I. Napirend:
2.)  Beszámoló a 2024-2025. tanév eredményéről
                        Előterjesztő: Vörös Sándor polgármester
                        Előterjesztésért felelős: oktatási intézmények vezetői
                        Témafelelős: Sándor Zsombor képviselő


Molnár Gyula képviselő, a bizottság elnöke
Felkérem a bizottság témafelelősét, hogy ismertesse a napirendet.

Sándor Zsombor képviselő, a bizottság elnökhelyettese
Szeretettel köszöntök mindenkit, kezdeném olyan sorrendben a beszámolók bemutatását, ahogy a listán szerepelnek. Egyébként a beszámolók között összefüggések vannak. Kezdeném az óvodával, nagyon örülök annak, hogy a beíratkozottak száma is nagyon jelentős volt. Szép, sikeres évet tudhat maga mögött az óvoda, hiszen rengeteg fejlesztő foglalkozás megvalósult. A beszámolót elfogadásra javaslom. Szeretném megköszönni a vezető munkáját. 

Vörös Sándor polgármester úr
Tudjuk, hogy van olyan dolgozó, aki nyugdíjba fog vonulni, hirdettél már állást?

Gugyella Mariann óvodavezető
Kettő óvodapedagógus állást hirdettem, három jelentkezőm van, abból ketten most tettek sikeres államvizsgát, egy jelentkező pedig első éves az óvodapedagógus szakon. 

Vörös Sándor polgármester úr
Van-e olyan dolgozó, aki pedagógiai asszisztensből óvodapedagógus munkakörbe lép?

Gugyella Mariann óvodavezető
Jövőre lesz. 

Molnár Gyula képviselő, a bizottság elnöke
Megkérdezem a bizottság tagjaitól, hogy ki ért egyet a Százszorszép Óvoda 2024/2025. tanév eredményéről szóló beszámolójának elfogadásával?

A bizottság tagjai 5 igen szavazattal, ellenszavazat nélkül szavaztak.

Molnár Gyula képviselő, a bizottság elnöke
A Duna Menti EGYMI beszámolója a következő. 

Sándor Zsombor képviselő, a bizottság elnökhelyettese
Ahhoz képest, hogy nehéz esztendőn vagytok túl, jó volt látni, hogy nagyon sok értékes dolog történt. Személyi változások is voltak bőséggel is, jó volt hallani az óvodánál is, hogy van utánpótlás is. Nagyon örültem annak is, hogy jó együttműködés volt közöttünk is, a beszámolóban is benne van, hogy több helyen végeznek gyógypedagógiai megsegítést a gyógypedagógusaitok. A Református iskolában is Zakar Andrea rendszeresen tart foglalkozásokat. 

Vörös Sándor polgármester
Nagyon örültem, hogy a gyermekek Szerencsés Terézről elnevezett versenyen vettek részt, boldog voltam, hogy ilyen módon is megemlékeznek a volt igazgató asszonyról. Van egy közös pont a jövőnkben, az pedig az épület felújítása. A pályázat beadásakor arról volt szó, hogy úgy lesz kialakítva a költsége, hogy a konyhán ablakok is cserélve lesznek, illetve a fűtés szekcionálva lesz. Kérdésem, hogy ez benne maradt a pályázatban? A közbeszerzési eljárás mikor fog megkezdődni? 

Pavelkó Nikoletta mb. igazgató (Duna Menti EGYMI)
A felújítás 2027-2028. évben fog megvalósulni. A pályázat tartalmáról nincs tudomásom. 

Vörös Sándor polgármester
Ha gondolod, akkor hivatalosan felteszem a kérdést ezzel kapcsolatban?

Pavelkó Nikoletta mb. igazgató (Duna Menti EGYMI)
Rendben. 

Molnár Gyula képviselő, a bizottság elnöke
Megkérdezem a bizottság tagjaitól, hogy ki ért egyet a Duna Menti EGYMI  2024/2025. tanévről eredményéről szóló beszámolójának elfogadásával?

A bizottság tagjai 5 igen szavazattal, ellenszavazat nélkül szavaztak.

Sándor Zsombor képviselő, a bizottság elnökhelyettese
A következőkben a Petőfi Sándor Általános Iskola beszámolóját beszélnénk át. Ők és mi is picit korainak tartottuk a beszámoló készítésének kérdését, mivel még nem zárult le a tanév. Nagyon örültem annak, hogy jó együttműködés van az intézmények között. Több olyan dologgal találkoztam a beszámolókban, ami minden intézménynél van és ez nagyon jó dolog. A beszámolót is el lehet fogadni és köszönjük szépen a munkájukat. 

Dér Gabriella képviselő, a bizottság tagja 14,16-kor megérkezett, jelen van 6 fő bizottsági tag.

Vörös Sándor polgármester
A múlt évben több kérést megfogalmaztunk a Tankerület irányába, amely részben teljesítve is lett. A bírósági épület udvarának felújítására térkövet vásárolt.  Egy dolog elmaradt és ezért javaslom, hogy írjunk a Tankerület irányába egy levelet az ereszcsatorna cseréje miatt. Az ereszcsatorna elavultsága veszélyezteti a bölcsődébe lévő gyerekeket. 

Sándor Zsombor képviselő, a bizottság elnökhelyettese
Az iskola életében jövőre változások lesznek, új igazgató kerül az intézmény élére, mivel a jelenlegi vezető nyugdíjba megy. 

Vörös Sándor polgármester
Megemlíteném azt a pályázatot, ami Apostaggal közös és 2025. szeptemberétől fog elindulni. A programban van egy mikrórész, ami arról szól, hogy lemaradó gyermekek fejlesztése heti 2x2 órában. Amikor íródott arról volt szó, hogy a Covid során hátrányt szenvedett gyerekek, elsősorban alsósok egyéni fejlesztése történhessen meg. Keresni fogunk olyan pedagógust, aki ezt a fejlesztést meg tudja tenni, ha ismertek ilyet, akkor jelezzétek részére. Szeptemberben kérni fogjuk a segítségeteket gyerekek kijelölése, illetve szakember tekintetében.  

Molnár Gyula képviselő, a bizottság elnöke
Megkérdezem a bizottság tagjaitól, hogy van-e kérdés a beszámolóval kapcsolatban?

A bizottság tagjai részéről kérdés nem merült fel. 

Molnár Gyula képviselő, a bizottság elnöke
Megkérdezem a bizottság tagjaitól, hogy ki ért egyet a Dunavecsei Petőfi Sándor Általános Iskola 2024/2025. tanévről eredményéről szóló beszámolójának elfogadásával? 

A bizottság tagjai 6 igen szavazattal, ellenszavazat nélkül szavaztak.

Sándor Zsombor képviselő, a bizottság elnökhelyettese
A következő a Dunavecsei Református Kollégium.

Vörös Sándor polgármester
Kérdésem, hogy Foktőn fog-e a Dunavecsei Református Kollégium Általános Iskolát működtetni?

Sándor Zsombor képviselő, a bizottság elnökhelyettese, a Dunavecsei Református Kollégium főigazgatója
Tárgyalások folynak, de szeptemberben még nem indul el. 

Tóth József a bizottság tagja
Nagyon örülök, hogy az intézmény felvállalja az autista és ADHD-s gyerekeket, mert ők azok, akiktől mindenki menekül. A felnőttoktatásban dunavecsei telephelyen heti rendszerességgel több mint 200 tanuló megjelenik a tanórákon?

Sándor Zsombor képviselő, a bizottság elnökhelyettese, a Dunavecsei Református Kollégium főigazgatója
Ez a szám az érettségizőkre vonatkozik. Egyébként Dunaföldváron, Hartán, Lajosmizsén zajlik még felnőtt képzés és ők is Dunavecsén érettségiznek. 

Molnár Gyula képviselő, a bizottság elnöke
Megkérdezem a bizottság tagjaitól, hogy ki ért egyet a Református Kollégium 2024/2025. tanévről eredményéről szóló beszámolójának elfogadásával? 

A bizottság tagjai 6 igen szavazattal, ellenszavazat nélkül szavaztak.

A szavazások eredményét összegezve a bizottság az alábbi határozatot hozta:

106/2025. (VI. 24.) P.Ü.H.V. Biz.hat.
Beszámoló a 2024/2025. tanév eredményeiről
										H a t á r o z a t


1./ A Pénzügyi, Ügyrendi, Humán és Városgazdálkodási Bizottság megtárgyalta a „Beszámoló a 2024/2025. tanév eredményeiről” szóló napirendet és úgy határoz, hogy a Dunavecsei Petőfi Sándor Általános Iskola, Százszorszép Óvoda, a Dunavecsei Református Kollégium és a Duna Menti EGYMI beszámolóját elfogadásra javasolja a képviselő-testület számára.

2./ A bizottság továbbá javasolja levélben megkeresni a Kiskőrösi Tankerület Vezetőjét a nagyiskola ereszcsatornájának cserélése és a Duna Menti EGYMI nyílászáróinak és fűtésének korszerűsítése miatt.

3./ Ezen határozatról értesül:
- Sándor Zsombor képviselő, a bizottság elnökhelyettese


II. Napirend:
 3.) Tájékoztató a bölcsőde nevelési-gondozási évéről
                         Előterjesztő: Vörös Sándor polgármester
                         Előterjesztésért felelős: Liptai-Kölesdi Ágnes bölcsődevezető
                         Témafelelős: Sándor Zsombor képviselő



Molnár Gyula képviselő, a bizottság elnöke
A napirend témafelelőse Sándor Zsombor, ezért felkérem, hogy ismertesse a napirendet. 

Sándor Zsombor, a bizottság elnökhelyettese
A beszámolóból kiderül, hogy megfelelő munka folyik a bölcsődében.

Dallos Erika képviselő, a bizottság tagja
Nem értem ezt a 61 főt, hogyan lehet ennyit ellátni?

Liptai-Kölesdi Ágnes bölcsődevezető
Ha lekorlátozzuk, hogy csak megadott héten lehet gyermeket felvenni, akkor év közben nem fogok tudni gyermeket felvenni. Például, aki elballag a bölcsiből, eddig a helyére feltudtam venni egy másik gyermeket. Viszont ez így nem lesz, mert meg kell várni a beíratkozás hetét.

Dallos Erika képviselő, a bizottság tagja
Ha 2024. évről szól a beszámoló, akkor miért van benne 2025 évi adat? Ha pedig a 2024-2025. tanévről szól, akkor miért van benne 2024. év eleji adat? Amit még nem értek, ha július elején lesz a beiratkozás, akkor, hogy van beiratkozva a jövő tanévre harminc gyermek? 



Liptai-Kölesdi Ágnes bölcsődevezető
Azokat írtam bele, akik jelezték.

Vörös Sándor polgármester
Még nem jelentkezhettek, hiszen július elején van beiratkozás. 

Kochné Vadászi Borbála alpolgármester
Minden érintettet ki kell értesíteni, hogy mikor lesz a beíratkozás.

Vörös Sándor polgármester
Arra kérlek, hogy a Dunamellék újságon kívül plakáton is jelenjen meg a felhívás.

Liptai-Kölesdi Ágnes bölcsődevezető
Vannak erre a célra csoportok létrehozva, például a bölcsőde kóstolgató csoport.

Vörös Sándor polgármester
Nyomatékosan kérem, hogy legyen meghirdetve, kiplakátolva. Erre azért van szükség, hogy aki nem olvassa a Dunamelléket, nincs benne a csoportba, az is értesüljön róla. Továbbá apostagi gyermekből maximum 5 gyermeket lehet felvenni. 

Molnár Gyula képviselő, a bizottság elnöke
Megkérdezem a bizottság tagjaitól, hogy van-e valakinek kérdése a beszámolóval kapcsolatban?

A bizottság tagjai részéről kérdés nem volt.

Molnár Gyula képviselő, a bizottság elnöke
Megkérdezem a bizottság tagjaitól, hogy ki ért egyet a bölcsőde nevelési-gondozási évéről szóló tájékoztató elfogadásával?

A bizottság tagjai 6 igen szavazattal, ellenszavazat nélkül az alábbi határozatot hozták:

107/2025. (VI. 24.) P.Ü.H.V. Biz.hat.
Tájékoztató a bölcsőde nevelési-gondozási évéről																H a t á r o z a t


1./ A Pénzügyi, Ügyrendi, Humán és Városgazdálkodási Bizottság úgy határoz, hogy a bölcsőde nevelési-gondozási évéről szóló tájékoztatót elfogadásra javasolja a képviselő-testület számára.

2./ Ezen határozatról értesül:
- Sándor Zsombor képviselő, a bizottság elnökhelyettese


III. Napirend:
 4.)   Dr. Kolozs Gergely „Tipegő” Bölcsőde Szakmai Programjának
                          felülvizsgálata 
                          Előterjesztő: Vörös Sándor polgármester
                          Előterjesztésért felelős: Liptai-Kölesdi Ágnes bölcsődevezető
                         Témafelelős: Sándor Zsombor képviselő


Molnár Gyula képviselő, a bizottság elnöke
Felkérem a napirend témafelelősét a napirend ismertetésére.

Sándor Zsombor képviselő, a bizottság elnökhelyettese
A Szakmai Programban az alábbi módosítások történtek: 6.o. 3. pont Gyvt. 42./A § hatályban lévőre csere, 7.o. 4. pont Gyvt. 43. § (3) bekezdés hatálban lévőre csere. 10.o. Forgács u. kikerült. 11. o. 1.8, 1.9, 1.10 Forgács utca kikerült, 12.o. 1.11. gyermekjogi képviselő személyének változása, 12.o. 2.1. személyi feltételek: létszám aktualizálása, 13.o. 2.2. továbbképzések javítása a jelenleg elfogadott és elérhető lehetőségekre, 19.o. 5. Forgács utca kikerült, 34.o. 1.2. ellenőrző szerv nevének javítása (ÉBÁF), 48.o. 4.sz. melléklet működési terület, 49.o. szakágazati szám változás, 56.o. névsor aktualizálása. Javaslom a szakmai program elfogadását.

Vörös Sándor polgármester
Az ötös mellékletben a bölcsődei felvétel dokumentációi szerepelnek. Javaslom, hogy a Bölcsőde felvételi szabályzata szerepeljen ebben a pontban.

Dallos Erika képviselő, a bizottság tagja
Kértük, hogy a felvételi kérelemben szerepeljen a szülők lakcíme és munkahelye, ezt továbbra sem találtam meg benne. 

Vörös Sándor polgármester
A másik dolog, hogy a szabályzatot nézd át, mert szó volt arról is, hogy a várólista bekerül. Ez azért fontos, mert ha valaki évközben elmegy, akkor a helyére felvehető gyermek. 

Molnár Gyula képviselő, a bizottság elnöke
Megkérdezem a bizottság tagjaitól, hogy van-e valakinek kérdése a szakmai programmal kapcsolatban?

A bizottság tagjai részéről kérdés nem volt.

Molnár Gyula képviselő, a bizottság elnöke
Megkérdezem a bizottság tagjaitól, hogy ki ért egyet azzal, hogy a szakmai program kiegészüljön az 5. mellékletben a bölcsődei felvételi dokumentációjával?

A bizottság tagjai 6 igen szavazattal, ellenszavazat nélkül az alábbi határozatot hozták:

108/2025. (VI. 24.) P.Ü.H.V. Biz.hat.
[bookmark: _GoBack]Bölcsőde szakmai programjának elfogadása																H a t á r o z a t


1./ A Pénzügyi, Ügyrendi, Humán és Városgazdálkodási Bizottság úgy határoz, hogy a bölcsőde Szakmai Programjának módosítását a Bölcsőde Felvételi Szabályzatának 5. mellékletének kiegészítésével elfogadásra javasolja a képviselő-testület számára.

2./ Ezen határozatról értesül:
- Sándor Zsombor képviselő, a bizottság elnökhelyettese


IV. Napirend:
5.)  Polgármester illetményének és költségtérítésének megállapítása
                        Előterjesztő: Nagy Erzsébet jegyző
                        Előterjesztésért felelős: Nagy Erzsébet jegyző
                        Témafelelős: Molnár Gyula képviselő



Molnár Gyula képviselő, a bizottság elnöke
Felkérem Jegyző asszonyt a napirend ismertetésére.

Nagy Erzsébet jegyző
Az Mötv. 2024. november 29.-én hatályba lépett módosítása érinti a polgármester illetményére vonatkozó szabályokat. Az Mötv. 71. § (1)-(4) bekezdése határozza meg a polgármester illetményének összegét, amely a módosítás eredményeként a KSH által hivatalosan közzétett, a tárgyévet megelőző évre vonatkozó nemzetgazdasági havi átlagos bruttó kereset függvényében kerül megállapításra.
A polgármester megbízatásának időtartamára havonta a 2001-5000 fő közötti lakosságszámú település esetében a nemzetgazdasági átlagkereset 2,25-szeresének megfelelő összegű illetményre jogosult. 2025. július 1-jétől a 2024 évre vonatkozó adatokat figyelembe vételével szükséges az illetményt megállapítani 2026. június 30-áig bezárólag. A Központi Statisztikai Hivatal hivatalos közleménye alapján – amely a Magyar Közlöny mellékleteként megjelenő Hivatalos Értesítő 2025. évi 11. számában jelent meg – a 2024.évre vonatkozó havi bruttó átlagkereset (nemzetgazdasági átlagkereset) – 667.365,-Ft volt ( + 13, 29 %-os emelés az októberihez képest) Az Mötv. pontosan tartalmazza az illetmény mértékét, vagyis a testületnek nincs mérlegelési lehetősége. Az illetményről alakszerű határozat elfogadása szükséges, mert deklarálnia kell, az Mötv. mely rendelkezése alapján, milyen összegű illetmény illeti meg az adott település polgármesterét. A polgármesterre is alkalmazni rendelet Kttv. 131§ (1) bekezdése, ennek értelmében a polgármester havonta illetményre jogosult, amelyet száz forintra kerekítve kell megállapítani. A határozat szükségességére több bírói ítélet is rámutatott. A fentiek értelmében a polgármester 2025. július 1. napjától havonta 1.501.600,- Ft illetményre és 225.240,- Ft költségtérítésre jogosult. Javaslom a határozati javaslat elfogadását.

Molnár Gyula képviselő, a bizottság elnöke
Megkérdezem a bizottság tagjaitól, hogy ki ért egyet a határozati javaslat elfogadásával?

A bizottság tagjai 6 igen szavazattal, ellenszavazat nélkül az alábbi határozatot hozták:

109/2025. (VI. 24.) P.Ü.H.V. Biz.hat.
Polgármester illetményének és költségtérítésének megállapítása
										H a t á r o z a t


1./ A Pénzügyi, Ügyrendi, Humán és Városgazdálkodási Bizottság úgy határoz, hogy Vörös Sándor polgármester illetményét Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 71. § (4) bekezdés d) pontja alapján 2025. július 1-jétől bruttó 1.501.600,- Ft /hó összegben javasolja megállapítani.

2.) A bizottság úgy határoz, hogy Vörös Sándor polgármester költségtérítését Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 74. § (6) bekezdése alapján 2025. július 1-jétől bruttó 225.240,-Ft /hó összegben javasolja megállapítani.

3./ Ezen határozatról értesül:
- Molnár Gyula képviselő, a bizottság elnöke

V. Napirend:
 6.)  Közlekedési létesítmény ingyenes állami tulajdonba
        adása
        Előterjesztő: Vörös Sándor polgármester 
        Előterjesztésért felelős: Nagy Erzsébet
        Témafelelős: Molnár Gyula képviselő


Molnár Gyula képviselő, a bizottság elnöke
A Schneider megvásárolta majd átadta az Önkormányzatnak a Dunavecse külterület 0265/97 hrsz-ú 118 m2 nagyságú, valamint a 076/22 hrsz-ú 122 m2 nagyságú szántó művelési ágú területeket, ahol a Kelédháti út és az 51. számú főút kereszteződésében a körforgalmi csomópont megépült. A Polgári Törvénykönyvről szóló 2013. évi V. törvény (a továbbiakban Ptk.) 5:15. § alapján megvalósult országos közúti beruházásnak alkotórészként, továbbá az országos közúti beruházással érintett ingatlanoknak a nemzeti vagyonról szóló 2011 évi CXCVI. törvény (Nvtv.) 4. § (1) bekezdés f) pontja, valamint a Közúti közlekedésről szóló 1988. évi I. tv. (Kkt.) 29. § (6) bekezdése alapján térítésmentesen a Magyar Állam tulajdonába kell kerülni. Az állam tulajdonában lévő országos közutak vagyonkezelője a Magyar Közút, mely társaság a vagyonkezelői feladatokat állami feladatként, közfeladatként látja el. Javaslom a határozati javaslat elfogadását.

Vörös Sándor polgármester 
Erre készült adásvételi szerződés, amit már aláírtam Budapesten. Azokról a területekről van szó, amelyeket magánszemélytől vásároltunk. Ezt a tulajdont át kell adnunk a Magyar Közútnak. Ez nem jelenti azt, hogy változni fog a terület kezelése. A közút mindenhez csak úgy járult hozzá, hogy a körforgóban lévő területet nekünk kell rendbe tartani. Vannak vegyes területek is, amelyek át lesznek adva az önkormányzat részére – ezek úttal kapcsolatosak. 

Molnár Gyula képviselő, a bizottság elnöke
Megkérdezem a bizottság tagjaitól, hogy ki ért egyet a határozati javaslat elfogadásával?

A bizottság tagjai 6 igen szavazattal, ellenszavazat nélkül az alábbi határozatot hozták:

110/2025. (VI. 24.) P.Ü.H.V. Biz.hat.
Közlekedési létesítmény ingyenes állami tulajdonba
adása
										H a t á r o z a t


1./ A Pénzügyi, Ügyrendi, Humán és Városgazdálkodási Bizottság úgy határoz, hogy a Dunavecse külterület 0265/97 hrsz-ú 118 m2 nagyságú, valamint a 076/22 hrsz-ú 122 m2 nagyságú szántó művelési ágú területeket ingyenesen a Magyar Állam tulajdonába javasolja átadni.
	
2./A bizottság az előterjesztés melléklete szereplő „Megállapodás közlekedési létesítmény-beruházás és ingatlanátadásról” megnevezési dokumentumot utólagosan javasolja jóváhagyni.

3./ Ezen határozatról értesül:
- Molnár Gyula képviselő, a bizottság elnöke


VI. Napirend:
7.) Vikár Béla Női Kar támogatási céljainak módosítási kérelme
                        Előterjesztő: Vörös Sándor polgármester
                        Előterjesztésért felelős: Vörös Sándor polgármester
                        Témafelelős: Molnár Gyula képviselő

 

Molnár Gyula képviselő, a bizottság elnöke
A Vikár Béla Női Kar a tavasz folyamán jelentkezett egy 2 napos országos kórusfesztiválra, melyet Keszthelyen rendeznek meg július elején. Viszont a nevezési díj megfizetésével jelentős szállás- és étkezési díj költséggel jár. Ezért kérik a céljaik módosítását, hogy a keretből ezt az összeget tudják rendezni. Javaslom a határozati javaslat elfogadását. 

Megkérdezem a bizottság tagjaitól, hogy ki ért egyet a határozati javaslat elfogadásával?

A bizottság tagjai 6 igen szavazattal, ellenszavazat nélkül az alábbi határozatot hozták:

111/2025. (VI. 24.) P.Ü.H.V. Biz.hat.
Vikár Béla Női Kar támogatási céljainak módosítási kérelme



1./ A Pénzügyi, Ügyrendi, Humán és Városgazdálkodási Bizottság úgy határoz, hogy a 48/2025. (II.25.) Kt. határozattal elfogadott Vikár Béla Női Kar támogatása tárgyú határozat 1. pontjában szereplő célokat javasolja kiegészíteni nevezési díj és szállás költséggel.

2./ Ezen határozatról értesül:
- Molnár Gyula képviselő, a bizottság elnöke


VII. Napirend:
            8.) Szakorvosi óraszám átcsoportosítása
     Előterjesztő: Vörös Sándor polgármester
     Előterjesztésért felelős: dr. Pándi Ottó intézményvezető
     Témafelelős: Sándor Zsombor képviselő


Molnár Gyula képviselő, a bizottság elnöke
Intézményünk a betegforgalmi adatok elemzése alapján szakorvosi óraszám átcsoportosítást kezdeményez. Az átcsoportosítás célja a kardiológiai tevékenység külön szakrendelésként való elismerése a meglévő eszközpark optimális kihasználásával, valamint egyes szakmák óraszámának a valós igényekhez való igazítása. Javaslom a szakorvosi óraszám átcsoportosítását.

Megkérdezem a bizottság tagjaitól, hogy ki ért egyet a határozati javaslat elfogadásával?

A bizottság tagjai 6 igen szavazattal, ellenszavazat nélkül az alábbi határozatot hozták:

112/2025. (VI. 24.) P.Ü.H.V. Biz.hat.
Szakorvosi óraszám átcsoportosítása

									H a t á r o z a t


1./ A Pénzügyi, Ügyrendi, Humán és Városgazdálkodási Bizottság úgy határoz, hogy a  szakrendelő szakorvosi óraszámok átcsoportosítását javasolja a képviselő-testület számára elfogadni.

2./ Ezen határozatról értesül:
- Sándor Zsombor képviselő, a bizottság elnökhelyettese


Nyílt ülés keretében több napirend nem volt, a bizottság elnöke megköszönte a megjelenést a bizottsági tagok munkáját, majd az ülést 1449-kor bezárta.


Kmft.




	     Molnár Gyula			                                       Aranyi János Gábor
                     Képviselő                                                        	        	         Képviselő  
                a bizottság elnöke                                                          a bizottság elnökhelyettese

